Milijun djece moli krunicu 2021.

 Rim, 15. lipnja 2021.

Dragi prijatelji!

U ponedjeljak 18. listopada poziva nas humanitarna zaklada papinskog prava „Crkva u potrebi“ na zajedničku molitvu koja zahvaća cijeli svijet „Milijun djece moli krunicu“. Nadali smo se kako će 2021. godina biti s manje ograničenja s obzirom na pandemiju korona virusa, međutim posljedice pandemije još su veće. Nije u pitanju samo zdravstvena kriza pred kojom smo zatečeni. Glad, siromaštvo, korupcija, ratovi i teror obezvrjeđuju ljudski život, a razaranje svega stvorenoga, provlači se nebrojenim životima ljudi. Iza svega stoji katastrofalna nadmoć Zla koja u cijelosti želi razoriti Božji red u svijetu i Njegova stvorenja. Magla grijeha i zaborav Boga prikriva istinu, te unatoč razvoju znanosti i tehnike, čovječanstvo je utonulo u moralnom, vjerskom i duhovnom smislu u do sada neviđeni bezdan. Zbog toga smo više nego ikada prije potrebni molitve s povjerenjem nevinih i čistih srdaca Marijine djece, koja se otvaraju spasu i pomoći od Boga.

Papa Franjo je 8. prosinca 2020. godine na svetkovinu Bezgrešnog začeća BDM objavio Apostolsko pismo „Patris corde – Očevim srcem“ koje je objavljeno povodom 150 godina kako je sveti Josip proglašen zaštitnikom sveopće Crkve i ovo je jubilejska godina Njemu u čast.

„Nakon Marije, Majke Božje, niti jedan svetac ne uzima toliko mjesta u papinskim učenjima kao Josip, Njezin zaručnik. Sveti Pio IX. proglašava ga zaštitnikom Katoličke Crkve, Papa Pio XII. naziva ga zaštitnikom radnika i Sveti Ivan Pavao II. označava ga zaštitnikom Spasitelja. Vjernici ga rado zazivaju kao zagovornika dobre i blažene smrti.

U sadašnjoj teškoj situaciji cijeloga svijeta, Papa Franjo piše s pogledom na svetog Josipa:

„U krizi koju proživljavamo, možemo iskusiti kako život običnih ljudi, koji se neće naći u redcima novina niti pod svjetlom reflektora nekog spektakla, ali koji bez sumnje pišu najvažnije stranice naše povijesti: liječnici, medicinsko osoblje, njegovatelji, djelatnici u trgovačkim centrima, oni koji brinu za čistoću okoliša, vozači i prijevoznici, svi koji su zauzeti u dušobrižništvu, svećenici, redovnici i mnogi, mnogi drugi koji su razumjeli kako se nitko od nas ne spašava sam. Svi oni mogu u svetom Josipu, tom nenametljivom čovjeku, čovjeku svakodnevice, diskretne i samozatajne prisutnosti, pronaći zagovornika, pomoćnika i vođu u ovim teškim vremenima. Sveti nas Josip podsjeća kako svi koji su u skrivenosti i samozataji, ili stoje u, naizgled „drugom red“, u povijesti spasenja igraju jednu neusporedivu glavnu ulogu. Svima njima dugujemo zahvalnost i priznanje“.

To što je Bog rekao našem svecu: „Josipe, sine Davidov, ne boj se“ (Mt 1, 20), govori i nama: „Ne bojte se.“ Moramo ostaviti našu ljutnju i razočarenja i svijet rezignacije te snagom nade napraviti mjesto za ono što nismo izabrali, ali ipak postoji. Prihvatiti život na takav način, vodi nas jednom skrivenom smislu. Sposobnost je to od koje nam dolazi dar snage Duha Svetoga.

Dar Duha Svetoga i sve njegove darove, možemo poput Josipa primiti kroz molitvu. Tome nas uistinu može najbolje poučiti sveti Josip. On sam učio je od Majke Božje kako moliti svim srcem. Zbog toga je Josip veliki uzor, kako Bog kroz našu molitvu, našu vjernost i poslušnost Njegovoj riječi, sve vodi prema dobru.

To povjerenje naša je snaga koja nas osposobljava prihvatiti i nositi trenutke patnje i boli, jedni drugima pomagati u uzajamnoj ljubavi. Poučiti djecu i mlade tim istinama, to vam želimo staviti na srce. Ukoliko ste u prijašnjim godinama imali snažna iskustva molitve i pomoći s neba, tada ćete sigurno kasnije, u teškim situacijama, tražiti u njima oslonac i zaštitu kod Boga, Majke Božje i svetoga Josipa.

Zato vas želimo ohrabriti da ovu molitvenu inicijativu i dalje podržite i ako je moguće proširite. Stavljamo vam na raspolaganje popratni materijal: plakat, letak s razmatranjima krunice, posvetnu molitvu Majci Božjoj. Materijale možete preuzeti na slijedećoj web stranici: [www.millionchildrenpraying.org](http://www.millionchildrenpraying.org) i registrirati se sa svojom grupom djece na karti svijeta. Možete sudjelovati i putem socijalnih medija #Eine MillionKinder i #Rosenkranz. Na taj način možemo našu molitvenu povezanost učiniti vidljivom i dostupnom na svim kontinentima.

Neka naša zajednička globalna molitva krunice 18. listopada 2021., povezana u molitvi svetom Josipu, rasplamsa vatru Duha Svetoga, vatru ljubavi u našim srcima i po cijelome svijetu.

Jer, Bogu ništa nije nemoguće.